Kegyelem nektek és békesség Istentől a mi Atyánktól és az Úr Jézus Krisztustól!

2 Kir 2, 1-12  
*1Amikor az ÚR Illést forgószélben az égbe akarta ragadni, Illés és Elizeus elment Gilgálból. 2Illés ezt mondta Elizeusnak: Maradj itt, mert engem Bételbe küldött az ÚR. De Elizeus így felelt: Az élő ÚRra és az életemre mondom, hogy nem hagylak el! Elmentek tehát Bételbe. 3A bételi prófétatanítványok odamentek Elizeushoz, és ezt mondták neki: Tudod-e, hogy az ÚR ma elragadja mellőled uradat? Ő így felelt: Én is tudom, de hallgassatok! 4Akkor ezt mondta neki Illés: Maradj itt, Elizeus, mert engem Jerikóba küldött az ÚR. Ő azonban így felelt: Az élő ÚRra és az életemre mondom, hogy nem hagylak el! Megérkeztek hát Jerikóba. 5A jerikói prófétatanítványok odaléptek Elizeushoz, és ezt mondták neki: Tudod-e, hogy az ÚR ma elragadja mellőled uradat? Ő így felelt: Én is tudom, de hallgassatok! 6Azután ezt mondta neki Illés: Maradj itt, mert az ÚR a Jordánhoz küldött engem. Ő így felelt: Az élő ÚRra és az életemre mondom, hogy nem hagylak el! Így hát együtt, ketten mentek tovább. 7Velük ment ötven prófétatanítvány is, és amikor ők ketten megálltak a Jordánnál, tőlük távolabb azok is megálltak. 8Illés fogta a palástját, összegöngyölte, és ráütött vele a vízre, mire az kettévált, ők pedig mindketten szárazon mentek át rajta.  
9Amikor átértek, Illés ezt mondta Elizeusnak: Kérj valamit, megteszem, mielőtt elragadtatom tőled. Elizeus így felelt: Jusson nekem kétszeres rész a benned munkálkodó lélekből! 10Ő erre így felelt: Nehezet kértél. Ha látsz engem, amikor elragadtatom tőled, akkor úgy lesz; de ha nem, akkor nem lesz úgy. 11Amikor azután beszélgetve továbbmentek, hirtelen egy tüzes harci kocsi jelent meg tüzes lovakkal, és elválasztotta őket egymástól. Így ment föl Illés forgószélben az égbe. 12Elizeus látta ezt, és így kiáltozott: Atyám, atyám, Izráel harci kocsija és annak hajtója! Azután nem látta őt többé. Ekkor megragadta a ruháját, és két darabra tépte.*

Isten által megerősített Gyülekezet!

Mihez ragaszkodsz az életedben a legjobban? Mi az, amit semmi pénzért, semmilyen hatalom kényszerében, minden megtorlás ellenében is az utolsó csepp erődig szorítanál?  
Lehet, hogy vannak ilyen tárgyak, például családi ereklyék, személyes emléktárgyak, vagy akár egy darabka földterület. Valószínűleg a világban a legtöbben a családjukat mondanák itt, esetleg egy-egy barátot. És kinél első, kinél csak valahányadik helyen, de elő kerülne a hit, vagy a megváltottság kegyelme is, bizonyára lenne olyan, akinél tanult módon, és lenne egy bizonyos százaléka az embereknek, akik őszinte hitvallással mondanák ezt.   
A hithez, Istentől kapott elhívásunkhoz, az evangéliumhoz bizony nem mindig könnyű őszintén ragaszkodni. Ezt a tiszta hitvallást sokszor árnyékolhatja be a bűneink súlya, vagy éppen az, hogy a saját igazságunkat, elképzelésünket akarjuk görcsösen igazolni és képtelenné válunk az Isten akaratára hagyatkozni, azaz valóban bízni, odaadóan hinni.  
Gondolj bele, hogy te ma milyen igazságodat, milyen elképzelésedet szorongatod ilyen görcsösséggel, amit már rég el kellett volna engedned és rábíznod a te mennyei Atyádra?  
Illés prófétának az életében eljön az a pont, amikor úgy érzi, hogy ő már eleget szolgált, ő már nem bírja tovább és amúgy sem érdemes erre a kiválasztottságra, úgyhogy részéről ideje befejnie mindent. Prófétaságot, tanítást, megpróbáltatásokat és győzelmeket, az egész életét. És nem csak, hogy így gondolja, hanem tesz is ezért, azaz részéről kimondja az utolsó szót a dologban. Kimegy a pusztába, addig megy, míg elfogy minden ereje, ott lefekszik és közli az Úrral, hogy részéről ennyi volt, vegye el az ő életét. Ott fekszik, kimerülten testileg és lelkileg, mindent elrendezve, úgy, hogy ő onnan már soha nem kel fel.   
Egyikünk sem vádolhatja Illést, hogy annyi megpróbáltatás és üldöztetés után, mikor a Baal papok megölése után ismét az üldözés hangjait hallja, azt mondja, hogy ő ehhez nem elég, válasszon valaki mást a Seregek Ura a terve beteljesítéséhez. Ő kivonul ebből a projektből, ő már kivonulna a bűntől átitatott világból. Elég volt.   
Talán te is voltál már hasonló élethelyzetben, vagy inkább érzések között, mikor úgy elengedtél volna mindent és te is kivonultál volna csak a pusztába. Mikor elengedtél volna szíved szerint tollat, kapát, felelősséget, mindent és csak könnyedén szálltál volna, mint egy héliumos lufi.   
Illés terve azonban nem jön össze. Hiába rogy össze erőtlenül, tervezetten úgy, hogy már ne is legyen esélye visszajutni a pusztából, az Úr akarata azonban nem ez vele, így közbelép a prófétáért. Először fizikailag erősíti meg étellel és itallal, majd lelkileg is a Hóreb-hegyen. És ismét feladatra küldi. Még évekig, lehet, hogy akár bő tíz évig vezeti Illést Isten a feladatokban, míg végül eljutunk a mai igeszakaszunkig, amikor is kiemeli a prófétát az Ő akarata és nem Illés görcsös vágyakozása szerint. És ez a megfáradt reménységű és talán joggal mondhatjuk, hogy kissé megtört ember, végül valóban, ebben az időszakban még sokak számára, többek között, ahogy ma olvastuk, az utóda Elizeus számára is kiemelten fontos vezető, pásztor, szócső lesz.   
Így kérdezem, ezzel az egyeseknek reményt adó, másoknak talán a saját vágyakozásukra tekintve kissé fenyegető példával, neked mit kellene elengedned? Mi az, amit már igen-igen ideje lett volna átadnod a te mennyei Atyád gondviselő akaratába, hogy inkább Ő vezessen abban is?

Isten terve pedig ismét, Illés életében is, sokkal teljesebbnek bizonyul. Ő kivonulna a pusztában, és a semmi közepén meghalna. Az Úr azonban végig vezeti a Hórebig, messze délre, majd onnan vissza, egészen Izrael legészakibb részéig a szolgálatokkal nem spórolva, és végül, már Elizeussal, az utódával az oldalán, egy teljes kivonulás történetet ad Illés számára. Ez pedig itt nem csak képletesen értendő!  
Amilyen helyszíneket itt szép sorban végig járnak, amelyeken keresztül az Úr vezeti Illést, azok mind a héber nép honfoglalásának, azaz a Mózes utáni, Józsuéval történt bevonulásnak fontos állomáspontjai, csak éppen most kifelé. Gilgál, Bétel, Jerikó, a Jordán-folyó és ott a víz kettéválasztása.   
Ha valaki nem is hallja meg az Úr igéjét, az Ő szavát, mint Illés, még annak is egyértelműen feltűnhet a gondviselő és kegyelmes vezetés. Ahogyan számunkra is a saját életünkben is.   
Lehet, hogy nem találod most épp a kiutat, a jó megoldást, a problémád Krisztusi szeretettel történő feloldását, de tekints csak az életed egészére, az eddigi utadra, és kérdezd meg magadtól, nem járok jobban, ha az Úrra bízom? Nem adott már elég jelet, hogy végre valóban megbízzak Benne?   
Az oltár előtti igében is hallottunk erről: *„az Úr pedig együtt munkálkodott velük, megerősítette az igehirdetést a nyomában járó jelekkel.”*  
Ott vannak a jelek – áldások, intések, vagy akár határkövek formájában – ma is az ember életében. Ott van Krisztus, a Megváltó a világ életében. De mégis, ma is, sokszor csak futunk a megoldásaink, az akaratunk után – legyen szó szárazságról, betegségről, vagy háborúról – és nem az Isten hatalmában bízunk, nem az Ő erejét és gondviselését kérjük.  
Te hagyod, hogy neked az Úr mutasson utat? Figyelsz, kéred az útmutatást, a jeleket? Egyáltalán mi az, amit te valóban el tudnál fogadni jelként, vezetésként? Mi az, aminek hatására minden aggályoskodás nélkül hátra lépnél, sőt, ha kell 180 fokos fordulatot vennél?  
Csodás jelenségek? Természeti katasztrófák? Az igehirdetés? Egy testvéri szó? Vagy tudod kérni és alázatos szívvel figyelni, hogy Isten Szentlelke hogyan szólít meg az igével napról napra?  
Elizeusnak tovább kell indulnia, de nyilván benne is rengeteg kérdés, elképzelés és bizonytalanság van még. Éppen ezért se akarja elhagyni azt, akitől egészen eddig olyan tisztán hallotta megszólalni az Úr üzenetét. Nem ellentmondani akar Illésnek, és nem is ápol hiú reményeket, ahogyan a prófétatanítványoknak is felel: „*Tudod-e, hogy az ÚR ma elragadja mellőled uradat? Ő így felelt: Én is tudom, de hallgassatok!”*  
Tudja, és hiszi is, hogy ez fog történni, de ő még erőt akar meríteni a szolgálathoz, még erőt akar kérni, hogy ő is olyan hűségesen kövesse Istent, ahogyan azt Illéstől is tapasztalta.   
Mennybemenetel ünnepe van és nem véletlen, hogy a tanítványok és Elizeus helyzete között olyan sok hasonlóságot látunk. Jelek után, félreérthetetlen jelek és csodák után vannak és most a búcsú és a szolgálatba lépés pillanatában mégis összeszorul és remegéssel telik meg a szívük. De a Mester nem hagyja őket kétségek között. Elizeusnak egy kérése lehet, a tanítványoknak pedig Jézus tesz ígéretet, amelyben összeforr a két eset. A Lélek által erőt fognak kapni az Úrtól.  
Lehetnek ők gyengék és emberileg tekintve alkalmatlanok, esendők, de ha hittel tudják fogadni, akkor a Seregek Ura az Ő hatalmával meg fogja őket erősíteni a hűséges szolgálatra.   
És el is jön, mint majd Pünkösdkor, a szélroham – forgószél -, és a tűz – itt tüzes szekér – azaz a Lélek, és az Isten akarata ismét megmutatkozik az ember számára. A kérdés csak az, hogy ők, hogy mi, hogy te mibe kapaszkodsz minden erőddel?   
Egy emberbe, a fizikai közelségbe, a saját elképzelésedbe, terveidbe, akaratodba, vagy a te mennyei Atyád mindenható hatalmába?  
Elizeus így kiáltott fel: „*Atyám, atyám, Izráel harci kocsija és annak hajtója!”.* Ez a harci kocsi, szekér, a kor legfejlettebb haditechnikája és ereje, ami képes félelmet kelteni az ellenség szívében, távol tartani a bajt, vagy éppen megállíthatatlanul pusztítani. Ilyen megállíthatatlannak, ilyen minden képzeletet felülmúló erőnek látja, ismeri meg Elizeus is Isten hatalmát. Az Ő erejének, az Ő akaratának nem szabhat gátat az ember, még csak el sem térítheti. Láthattuk ezt Krisztusban, a szabadításban. Ez azonban annak, aki őszintén bízza magát az Úrra, annak nem fenyegetés, hanem örömhír és a békességének a biztos alapja.   
Korábban azt mondtam, hogy biztosan többen vannak, akik már kívánták bizonyos élethelyzeteikben, hogy bár elengedhetnének mindent, hogy bár felemelkedhetnének, mint egy héliumos lufi.   
Kedves Testvérek, erre bizonyos értelemben van lehetőségünk! Nagy valószínűséggel nem egy forgószél, vagy tüzes szekér által. Sőt nem is a reklám szerint, egy energiaitallal, amely szárnyakat adna.  
Nekünk a Szentlélek által, az Isten ereje és kegyelme által van rá lehetőségünk. Mert letehetjük Nála a görcsösen szorongatott vágyakat, a biztos terveket és bizonytalan elképzeléseket, a dédelgetett sértődéseket és minden reménytelen küzdelmünket. Jeleket, útmutatást, hívást, szabadítást kaptál arra, hogy te minden szavadra és tettedre az Úr áldását kérd és letegyél Nála minden terhet. Lehetsz könnyű, mert valóban megkönnyebbülhetsz, békességet találhatsz az Úrnál. Mert Ő nem elküld a szolgálatba, hanem elhív Magával és hordozva, erősítve jelen marad, a te Megszabadító Urad marad mindörökké! Ő így hív el és így emel fel téged is. Ámen